送胡考甫
作者：張耒
朝代：宋

paragraphs: 胡公精悍姿，勇氣如秋鷹。
兵書百萬言，揮麈談如傾。
羞戴文吏冠，慨然喜功名。
願得丈二殳，爲國作長城。
朝廷士力盛，戰馬如雲騰。
貔貅飽肉食，武庫森神兵。
此豈不足用，麾之若雷霆。
如何彼黠虜，坐敢邀金繒。
由來在得將，選擇當至精。
譬如養騏驥，有御乃能行。
安得偉丈夫，長驅兩隅清。
淮南聽公語，乃是衛霍朋。
終軍白面兒，尚欲請長纓。
縱橫老將手，出袖盍一呈。
策馬勿自滯，我將觀厥成。
一奮庸將驕，汎灌出精英。
立功報天子，執節擁旗旌。
男兒當封侯，寧爲老書生。